૪.	મારું શરીર એક લૌકિક દેહ હોવા છતાં આ શરીરની અંદર જે પ્રાણમય, મનોમય, વિજ્ઞાનમય અને આનંદમય કોષો છે. તે કોષોમાં વિચિત્ર રીતે ક્રિયા-પ્રતિક્રિયા થઈ રહી છે. જેની કલ્પના પણ ન થાય, તેના વર્ણન માટે મારી પાસે ભાષા પણ નથી. આ કોષોમાં અલૌકિક એવાં પૃથક્ પૃથક્ સ્તરના આત્માઓ વિભિન્ન પ્રકારે પ્રયાસ કરી રહ્યા છે. હું એટલે કે દ્રષ્ટારૂપે કે સાક્ષીરૂપે રહેલી ચૈતન્ય શક્તિની સાથે કોઈપણ નામ કે રૂપનો જરાપણ સંબંધ છે જ નહિ. તથાપિ નામ વગર કોઈ પણ સ્થૂળ-સૂક્ષ્મ વ્યવહાર અસંભવ હોવાથી તેને ‘શ્રી સદાશિવ’ તરીકે કહી શકાય છે. તે શક્તિરૂપ હું સતત સભાન દશામાં રહું છું, અને આંતરબાહ્ય પ્રત્યેક પ્રવૃત્તિ સાથે પરિચિત રહું છું. તથાપિ આ પ્રવૃત્તિ સાથે મારે કાંઈપણ લેવાદેવા નથી. આ પ્રત્યેક પ્રવૃત્તિ પાછળ વિભિન્ન પ્રકારના સૂક્ષ્મ કારણ દેહધારી આત્માઓ કારણરૂપે છે. આ વિભિન્ન પ્રકારના આત્માઓમાં મૂખ્ય કે અધિપતિરૂપે એક જ આત્મા છે અને તે છે ‘ઋષિ શિરોમણી શ્રી વિરાટ્ પુરુષ, શ્રી બલાતિબલા મહાવિદ્યાના ઋષિ, દ્રષ્ટા’.	(પાન ૮,૯)